Document ID: 32013R0438

KOMISSION ASETUS (EU) N:o 438/2013,
annettu 13 päivänä toukokuuta 2013,
Euroopan parlamentin ja neuvoston asetuksen (EY) N:o 1333/2008 liitteen II muuttamisesta ja oikaisemisesta tiettyjen elintarvikelisäaineiden käytön osalta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan,
sekä katsoo seuraavaa:
(1)
Asetuksen (EY) N:o 1333/2008 liitteessä II vahvistetaan unionissa elintarvikkeissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.
(2)
Mainittua luetteloa voidaan ajantasaistaa elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1331/2008 (2) 3 artiklan 1 kohdassa tarkoitetun yhtenäisen menettelyn mukaisesti komission aloitteesta tai hakemuksesta.
(3)
Unionin elintarvikelisäaineita koskeva luettelo laadittiin niiden elintarvikelisäaineiden pohjalta, joiden käyttö elintarvikkeissa on sallittua elintarvikkeissa käytettäväksi tarkoitetuista makeutusaineista 30 päivänä kesäkuuta 1994 annetun Euroopan parlamentin ja neuvoston direktiivin 94/35/EY (3), elintarvikkeissa käytettäväksi tarkoitetuista väriaineista 30 päivänä kesäkuuta 1994 annetun Euroopan parlamentin ja neuvoston direktiivin 94/36/EY (4) ja elintarvikkeiden muista lisäaineista kuin väri- ja makeutusaineista 20 päivänä helmikuuta 1995 annetun Euroopan parlamentin ja neuvoston direktiivin 95/2/EY (5) nojalla ja sen jälkeen, kun oli tarkasteltu uudelleen, täyttävätkö ne asetuksen (EY) N:o 1333/2008 6, 7 ja 8 artiklan edellytykset. Asetuksen (EY) N:o 1333/2008 liitteessä II vahvistetussa unionin luettelossa luetellaan elintarvikelisäaineet niiden elintarvikeluokkien perusteella, joihin kyseisiä lisäaineita voidaan lisätä.
(4)
Koska elintarvikelisäaineiden siirtäminen asetuksen (EY) N:o 1333/2008 liitteessä II vahvistettuun uuteen luokittelujärjestelmään oli ongelmallista, tapahtui joitakin virheitä, jotka olisi nyt oikaistava. Erityisesti antioksidanttien käyttö kuorituissa ja pilkotuissa hedelmissä ja kasviksissa olisi rajoitettava yksinomaan valmiiksi pakattuihin jäähdytettyihin jalostamattomiin hedelmiin ja kasviksiin, jotka ovat nautintavalmiita. Lisäaineiden sorbiinihappo - sorbaatit, bentsoehappo - bentsoaatit (E 200-219) käyttö: p-hydroksibentsoaatteja olisi edelleenkin voitava käyttää lämpökäsitellyissä lihatuotteissa ja natamysiiniä (E 235) lämpökäsitellyissä kuivatuissa suolatuissa makkaroissa. Olisi otettava käyttöön direktiivissä 94/36/EY määritettyjä tasoja vastaavat enimmäisrajat kurkumiinin (E 100) käytölle jalostetussa kalassa ja jalostetuissa kalastustuotteissa, mukaan lukien nilviäiset ja äyriäiset. Quantum satis -periaatetta olisi sovellettava lisäaineiden piidioksidi - silikaatit (E 551-559) käytön enimmäisrajoihin direktiivin 95/2/EY mukaisesti ja lisäaineiden piidioksidi - silikaatit (E 551-553) käytön enimmäisrajoihin Euroopan parlamentin ja neuvoston asetuksen (EY) N:o 1333/2008 liitteen II muuttamisesta alumiinia sisältävien elintarvikelisäaineiden käyttöä koskevien edellytysten ja käyttömäärien osalta 3 päivänä toukokuuta 2012 annetun komission asetuksen (EU) N:o 380/2012 (6) mukaisesti.
(5)
Elintarvikelisäaineiden käyttöä tietyissä elintarvikeryhmissä on tarpeen selkeyttää. Elintarvikeryhmässä 13.1.4 ”Muut pikkulastenruoat” olisi vahvistettava edellytykset lisäaineiden kaliumsitraatit (E 332) ja fosforihappo (E 338) käytölle. Elintarvikeryhmässä 14.2.6 ”Tislatut alkoholijuomat sellaisina kuin ne määritellään asetuksessa (EY) N:o 110/2008” ei pitäisi sallia elintarvikevärien käyttöä Geistin osalta, sellaisena kuin se on määriteltynä tislattujen alkoholijuomien määritelmistä, kuvauksesta, esittelystä, merkinnöistä ja maantieteellisten merkintöjen suojaamisesta sekä neuvoston asetuksen (ETY) N:o 1576/89 kumoamisesta 15 päivänä tammikuuta 2008 annetun Euroopan parlamentin ja neuvoston asetuksen (EY) N:o 110/2008 (7) liitteessä II olevassa 17 kohdassa. Elintarvikevärien kinoliinikeltainen (E104), paraoranssi, oranssi S, Sunset yellow FCF (E 110) ja uuskokkiini, kokkeniilipunainen A, Ponceau 4R (E 124) käyttö olisi sallittava uudelleen tietyissä alkoholijuomissa, koska niiden käyttö ei aiheuta turvallisuusongelmaa lapsille. Olisi selvennettävä, että sokerikulöörejä (E 150a-d) voidaan käyttää kaikissa tuotteissa, jotka kuuluvat elintarvikeryhmään 14.2.7.1 ”Maustetut viinit”.
(6)
Siksi unionin elintarvikelisäaineiden luetteloa olisi oikaistava, selkeytettävä ja täydennettävä, jotta se kattaa kaikki sallitut käytöt ja on asetuksen (EY) N:o 1333/2008 6, 7 ja 8 artiklan säännösten mukainen.
(7)
Asetuksen (EY) N:o 1331/2008 3 artiklan 2 kohdan mukaan komissio pyytää Euroopan elintarviketurvallisuusviranomaiselta, jäljempänä ’elintarviketurvallisuusviranomainen’, lausunnon asetuksen (EY) N:o 1333/2008 liitteessä II esitetyn unionissa hyväksyttyjen elintarvikelisäaineiden luettelon saattamiseksi ajan tasalle, paitsi jos kyseisellä ajan tasalle saattamisella ei todennäköisesti ole vaikutusta ihmisten terveyteen. Koska unionin luetteloa muutetaan sellaisten käyttötarkoitusten sisällyttämiseksi siihen, jotka on jo sallittu direktiivin 94/35/EY, direktiivin 94/36/EY ja direktiivin 95/2/EY mukaisesti, kyseessä on luettelon ajantasaistaminen, jolla ei ole vaikutuksia ihmisten terveyteen. Siksi ei ole tarpeen pyytää asiasta elintarvikeviranomaisen lausuntoa.
(8)
Sen vuoksi asetuksen (EY) N:o 1333/2008 liitettä II olisi muutettava ja oikaistava.
(9)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eikä Euroopan parlamentti tai neuvosto ole vastustanut niitä,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 1333/2008 liite II tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 13 päivänä toukokuuta 2013.

Labels: 0
3
17